Det Lutherske Verdensforbund

**Det Lutherske Verdensforbund** (LVF) er en internasjonal sammenslutning av nasjonale og regionale lutherske kirker fra alle verdensdeler.

## Organisasjon og oppslutning
Hovedkvarteret ligger i Genève, Sveits, og har ca. 85 ansatte. LVF ble dannet etter den annen verdenskrig, i Lund i Sverige 1947, for å koordinere de mange lutherske kirkesamfunnenes felles aktiviteter. Forbundet er altså ikke et eget kirkesamfunn, men en paraplyorganisasjon for de fleste av verdens lutherske kirker. Generalforsamling avholdes normalt hvert sjette år, sist i 2009, og generalsekretær er Martin Junge. Mellom generalforsamlingene samles medlemskirkenes representanter i det årlige *Rådsmøtet*.

LVF har per 2014 144 medlemskirker i 79 land, og dekker rundt 66 av verdens ca. 70 millioner lutheranere. LVF agerer på vegne av sine medlemskirker i saker av felles interesse, som økumenisk og interreligiøs dialog, teologi, humanitære prosjekter, menneskerettigheter, kommunikasjon og diverse misjons- og hjelpearbeid.

### De største kirkene
De 20 største medlemskirken var i 2016 (medlemstall i millioner):

# Mekane Yesus-kirken (8,3)
# Den evangelisk-lutherske kirke i Tanzania (6,5)
# Svenska kyrkan (6.3)
# Huria Kristen Batak Protestan (4,5)
# Folkekirken (4,4)
# Den evangelisk-lutherske kirke i Finland (4.2)
# Den norske kirke (3,8)
# Evangelical Lutheran Church in America (3,7)
# Andhra Evangelical Lutheran Church (3,0)
# Den gassisk-lutherske kirke på Madagaskar, (Fiangonana Loterana Malagasy) (3,0)
# Den evangelisk-lutherske landskirke i Hannover, Tyskland (2,7)
# Den evangelisk-lutherske kirke i Bayern, Tyskland (2,5)
# The Lutheran Church of Christ in Nigeria (2,2)
# Den evangelisk-lutherske kirke i Nord-Tyskland (2,1)
# Evangelical Lutheran Church in Württemberg (2,1)
# De Protestantse Kerk in Nederland (2,0)
# Evangelical Church of the Lutheran Confession in Brazil (1,02)
# Den evangelisk-lutherske kirke i Namibia (0,8)
# Den evangelsisk-lutherske landskirke i Sachsen (0,73)
# Den evangelisk-lutherske kirke i Sør-Afrika (0,6)

### Ledelse og administrasjon
LVFs president er forbundets øverste offisielle representant og talsperson. Vedkommende leder møtene og samarbeider med generalsekretæren, som velges for en sjuårsperiode og kan gjenvelges. 
#1947-52 Anders Nygren (1890-1978), Svenska kyrkan
#1952-57 Hanns Lilje (1899-1977), Den evangelisk-lutherske landskirke i Hannover
#1957-63 Franklin Clark Fry (1900–1968), Lutheran Church in America
#1963-70 Fredrik A. Schiotz (1901–1989), American Lutheran Church
#1970-77 Mikko Juva (1918–2004), Den evangelisk-lutherske kirke i Finland
#1977-84 Josiah Kibira (1925–1988), Den evangelisk-lutherske kirke i Tanzania
#1984-87 Zoltán Káldy (1919–1987), Den evangelisk-lutherske kirke i Ungarn
#1987-90 Johannes Hanselmann (1927–1999), Den evangelisk-lutherske kirke i Bayern
#1990-97 Gottfried Brakemeier (1937-), Den evangelisk-lutherske kirke i Brasil
#1997-03 Christian Krause (1940-), Den evangelisk-lutherske landskirke i Braunschweig
#2003-10 Mark Hanson (1946-), Evangelical Lutheran Church in America
#2010-17 Munib Younan (1950-), Den evangelisk-lutherske kirke i Jordan og Det hellige land
#2017-23 Musa Panti Filibus (1960-), Lutheran Church of Christ in Nigeria
#2023– Henrik Stubkjær (1961–), Folkekirken, Danmark

## Felles læregrunnlag
LVFs medlemskirker er enige om det følgende læremessige grunnlag:
* Først og sist er Bibelen grunnlag for liv og lære.
* De tre såkalte økumeniske trosbekjennelser (den nikenske, den apostoliske og den athanasianske).
* De lutherske konfesjonsskrifter generelt – og spesielt Confessio Augustana og Luthers lille katekisme.

Videre heter det at «LVFs medlemskirker bekjenner Den treenige Gud, er samstemte i forkynnelsen av Guds ord og er forent under prekestolen og i nattverdsfellesskapet».

## Humanitært arbeid
*The Department for World Service* (DWS) er LVFs humanitære hjelpeorganisasjon. DWS driver utviklingsarbeid for marginaliserte grupper og nødlidende samfunn en rekke steder i verden. I dette arbeidet samarbeides det med en rekke internasjonale partnere, både økumeniske, statlige og ikke-statlige organisasjoner (NGO-er).

Per 2006 driver LVF, gjennom DWS, egne hjelpeprogrammer i 37 land i Afrika, Asia, Europa og Sør- og Mellom-Amerika. Programmene drives uten hensyn til etnisitet, kjønn, religion, nasjonalitet eller politisk overbevisning.

## Norge i LVF
To norske kirkesamfunn er medlem av LVF: Den norske kirke og Den evangelisk lutherske frikirke (også kalt Frikirken). Gunnar Stålsett var generalsekretær i LVF fra 1985 til 1994.

Helga Haugland Byfuglien er Den norske kirkes representant til LVFs årlige *Rådsmøte*.

## Referanser


## Eksterne lenker
* 
*